9. schôdza NR SR - 11.deň - A. dopoludnia
Dátum: 2016-09-23
Poslanec: Ďuriš Nicholsonová, Lucia (SaS)
Druh vystúpenia: Vystúpenie v rozprave

50. Ďakujem veľmi pekne za slovo, pán predseda. Veľmi som sa ponáhľala, aby som tu stihla pána premiéra, ale asi som nebežala dosť rýchlo. A vo svetle toho včerajšieho gesta, ktoré urobil pán poslanec Lipšic, sa aj táto neprítomnosť premiéra, keď ide o jeho odvolávanie, javí už nie ako smutné, ale ako nanajvýš trápna. Napriek tomu, že tu pán premiér nie je, budem sa k nemu prihovárať vo svojom prejave. Pán Fico, Daniel Lipšic včera ukázal, ako koná politik európskeho formátu, politik, ktorý si ctí svojich voličov a riadi sa svedomím a morálkou, politik na míle vzdialený od vášho putinovského sveta. Vo svetle Lipšicovho rozhodnutia sa javí vaše zotrvanie vo funkcii a zotrvanie vo funkcii vášho Roberta Kaliňáka už ani nie ako smutné, ale ako nanajvýš trápne. Daniel Lipšic vám vytrel zrak a nastavil zrkadlo vašej úbohej morálke. A kvôli tomu, že si ctím gesto Daniela Lipšica, aj jeho ako politika a človeka, a kvôli tomu, že vo svete takýchto politikov a verejných predstaviteľov chcem vychovávať svoje deti, v mojom prejave vás nebudem titulovať ako premiéra tejto krajiny, lebo pre mňa ním už nie ste. A verím, že nie som jediná nielen v tejto sále, ale aj tam vonku. Pán Fico, registrujem vás od ´96. roku. Bola som novinárka a jedna z tých, ktorá vo vtedajšom čiernobielom svete uverila, že ste politikom novej generácie. To, že ste boli vtedy akože proti Mečiarovi, z vás robilo správňaka. A medzi vami a vedením SDĽ, medzi vami a Jozefom Migašom, ale aj aparátčikom Jánom Richterom bol rozdiel. Aspoň som si to tak myslela, lebo sa mi to tak zdalo. Dnes viem, že to bol blud. Richtera máte v SMER-e ako dvojnásobného sociálneho ministra a dnes už viem aj to, že Migaš bol oproti vašej totalitnej DNA len dúhový baránok. Nebola som vtedy sama, kto naletel vášmu vystupovaniu, vášmu vzdelaniu, vášmu vyjadrovaniu sa, preto pri takmer každej smiešnej kauze končil novinársky diktafón pre vašimi ústami. Na konci 90. rokov ste vyskakovali z každého médiá. Taký mladý, taký skromný, taký čistý, taký zhovorčivý voči médiám, taký zhovorčivý voči občanom. Boli to novinári, kto vás vtedy doslova urobil, pán Fico. No a samozrejme vaši oligarchovia, vaši sponzori, vaši Širokí, vaše Penty, vaše J&T. Pozrite sa na seba dnes. Ste čistý ako galantský Čistý deň. Nič vám nikto nedokázal, ale vzbudzujete čoraz viac otázok a čoraz viac pochybností. A vôbec nejde len o Bašternáka. To je len vrchol ľadovca. Ste takmer tri desaťročia v politike. Nemáte žiadne vedľajšie príjmy. Vaše príjmy z politiky sú známe. Ja sa pýtam, ja sa to pýtam už niekoľko rokov dookola, že kde ste teda zobrali peniaze na všetok váš okázalý luxus, v ktorom žijete vy a v ktorom žije vaša rodina? Na váš autopark, na lukratívnu súkromnú školu pre vášho syna, na vaše hodinky, na váš luxusný byt v Bonaparte, na vašu garderóbu, na vaše štátne radkyne? Vaša pani je bezpochyby šikovná a vzdelaná dáma, ale jej príjmy, ktoré ste čiastočne zverejnili, sú len o niečo vyššie ako tie vaše. Platí z nich trojtisícové mesačné nájomne za byt v Bonaparte? Platí ona za všetok ten váš luxus? Pán Fico, ako niekomu, kto má byt na hypotéku a mesačne ju riadne spláca, mi príde veľmi divné, že by ste platili trojtisícový prenájom Bašternákovi pri dostupnosti hypoték a nízkom úroku. Sám ste sa predsa vyjadrili, že snívate o dome mimo Bratislavy. Ak by ste si kúpili niekde ten váš vysnívaný dom a mali trojtisícové splátky, už dávno by ste ho mali splatený. Ak by ste išli do akejkoľvek banky, nemusíte ani príjmy dokazovať, pre nich ste automaticky VIP klient a pobijú sa o to, kto vám dá rýchlejší a výhodnejší úver. Tak prečo platíte takéto peniaze niekomu, kto je na dôvažok podozrivý z daňových podvodov? Príde mi to čisto ako laikovi, ako niekomu, kto má byt na hypotéku, minimálne podozrivé. Mám dve vysvetlenia. Buď mu platíte, lebo ho za niečo podporujete, niečo splácate, alebo mu v skutočnosti neplatíte nič, len uňho bývate a za odmenu ho cez Kaliňáka kryjete. A to mi príde ako rozumnejšie vysvetlenie. A aj keby ste si najali troch Tomášov a troch Erikov, toto podľa mňa rozumnému človeku nevysvetlíte. Rovnako, ako ste nevysvetlili vaše najväčšie kauzy. Nedávno priniesol zoznam vašich miliardových káuz pekne spísané Denník N. Od PPP projektov na diaľnici, ktoré sú predražené o miliardy eur aj so započítaním sfalšovanou Vážneho analýzy o výhodnosti tejto zlodejiny až cez nevyčerpané eurofondy. Citujem Denník N: "Pri súčasnom tempe čerpania sa odhaduje, že z druhého programového obdobia sa nepodarí použiť približne jednu miliardu eur. Povedala Rada pre rozpočtovú zodpovednosť vo svojom stručnom komentári k čerpaniu eurofondov. Začiatkom jesene neboli z približne 11 mld. určených Slovensku vyčerpané približne 2 mld. eur, no množstvo projektov viditeľne finišovalo a vláda sa tak bude môcť počas celej predvolebnej kampane tváriť, že nevie, ako veľmi sa jej nepodarilo splniť cieľ." Vy mi stále hovoríte o 99-percentom čerpaní. A ja vám hovorím, pán Fico, že klamete. A rovnako ste klamali aj v tom, že ste dočerpanie peňazí zo starého programovacieho obdobia vybavili v Bruseli vy osobne, lebo to tak nebolo. Boli to europoslanci, ktorí za to lobovali, a z klamstva vás v tejto súvislosti obvinila nepriamo aj vaša europoslankyňa pani Beňová. Pán Fico, vy ste nikdy nevytvorili žiadne hodnoty. Nikdy! Vy ste zvyknutý permanentne len prerozdeľovať tie hodnoty, ktoré vytvára niekto iný, ktoré vytvárajú občania tejto krajiny. A tak sa stalo, že vy zoberiete úplne pokojne miliardu z rozpočtu, z peňazí daňových poplatníkov, a napríklad to natlačíte do Hornonitrianskych baní. Povedzte mi, čo tým sledujete? Koho ste sa pýtali?! Zachraňujete niečo, čo sa zachrániť nedá. O čo vám ide? O to, aby ste udržali zamestnanosť v okrese Prievidza? Veď to je smiešne. Ide vám o to, aby sa malá vrátila domov. Vy tam natlačíte miliardu a ten váš smiešny Jánoš to zabalí do toho alobalu a pošle vám to naspäť domov. Ja sa pýtam, kde končia tie peniaze? Kde končia? Končia v SMER-e? Končia na Súmračnej? Alebo končia v obývačke v Bonaparte? No a napokon miliarda vyhodená na niečo, čo sa tvári ako podpora informatizácie verejnej správy. Pán Fico, keby ste chodili na úrady, akože nechodíte, tak by ste vedeli, ako tá informatizácia za miliardu v praxi vyzerá. Formuláre súvisiace s narodením dieťaťa nosíme v šestonedelí na úrady aj v niekoľkých kópiách, lebo sa nedajú poslať online. Nič nie je prepojené s ničím. Matrika s úradom práce, so Sociálnou poisťovňou, úradníci, ktorých tam zamestnávate, si ani ten jeden papier nevedia podať obdvere či z jedného poschodia na druhé. Toto je informatizácia verejnej správy za viac ako miliardu eur?! Veď to je smiešne! Ste priamo, pán Fico, zodpovedný za stav zdravotníctva, za to, ako sa tunelujú nemocnice, lebo ich tunelujú priamo vaši ľudia dosadení v dozorných radách, či už vaša reprezentatívna bývalá podpredsedníčka Národnej rady, alebo raperi a ich "Egá". Ste priamo zodpovedný za to, že tu v tejto krajine sa kšeftuje s limitmi za výpalné, ktoré lekári a podnikatelia v zdravotníctve platia vašim ľuďom, aby vôbec mohli ošetriť všetkých pacientov, ktorí sa k nim hlásia. Ste priamo zodpovedný za predražené nákupy prístrojov do nemocníc. Ste zodpovedný za Pašku, aj za Kostku a im podobných, kvôli ktorým sa pacienti, medzi nimi nedávno aj môj otec, nedostanú včas na RTG či CT vyšetrenia a zomierajú doslova za kšefty vašich ľudí, lebo im nikdy nie je dosť. Ja nechápem, kedy vaši ľudia na čele s vami budete mať niekedy dosť. Však už ste zobrali toľko, že viacej sa snáď už nedá. Ale dennodenne nám dokazujete, že dá. Povedzte mi, pán Fico, kam sa chodia liečiť vaši blízki, keď sa tvárite, že neviete o stave našich nemocníc? Kedy ste si naposledy posedeli na pohotovosti v našich nemocniciach - tak ako bežní ľudia v bolestiach na chodbe - anonymný v dave aj niekoľko hodín? Museli ste niekedy do nemocnice bežať každé ráno pred nástupom do práce k vášmu blízkemu, aby ste suplovali zdravotnícky personál, ktorý nestíha a ktorý vášmu, a musíte teda vášmu manželovi alebo manželke vylievať z bažanta moč? Až takáto je realita v našich nemocniciach. Viete o nej? Pán Fico, máte problém nielen s vašimi kauzami, ale aj s tým, ako veľmi ste odtrhnutý od reality. Prežívate len vďaka vašim voličom, ktorých ale rozdelím do dvoch kategórií. Tí prví sú takí, ku ktorým sa sťažka dostávajú informácie, teraz vás ešte vítajú kolenačky, tých nebudem komentovať, chápem ich. Máte výborný prejav, máte zvládnutý marketing, klamete bez začervenania sa. Tí druhí ale, to je produkt vašej čistej predvolebnej korupcie, a nejde len o sociálne balíčky, ale najmä o prerozdeľovanie eurofondov medzi vašich ľudí, cez vybrané obce s vašimi starostami, medzi vybraných zamestnávateľov, kde šéfujú vaši ľudia, vaši primátori a starostovia a šéfovia veľkých koncernov majú veľmi blízko k masám, ktoré dokážu ovplyvniť a doslova odsledovať, aký volebný lístok vhadzujú do volebnej urny. Nebyť vašich kšeftov s eurofondami, už dávno by ste nám mávali z obrazovky, ako to urobil Mečiar. Bašternák a ten dlhovlasý pán, ktorého držíte vo funkcii ministra vnútra, to je len vrchol ľadovca, o ktorom tu nechcem dlho rozprávať, lebo to za mňa urobia kolegovia. Ale z funkcie ste mali odstúpiť už dávno za všetky vaše kauzy a kauzičky. A je vrcholne trápne, že sa tu neviem po koľký raz pokúšame v takomto zložení vás odvolať. Fakt je, je smutné, že to nedokážete urobiť sám a hlavne po tom včerajšku. Mám taký sen, pán Fico, mám taký sen, že raz bude zo Slovenska krajina, ktorá sa zbaví všetkých svojich Ficov, že ich udupeme v prachu minulosti a že nám začnú vládnuť ľudia, ktorí budú mať v sebe toľko slušnosti ako politici tam vonku, že za predbehnutie sa u lekára zložia funkciu, lebo nebudú chcieť urážať svojou hrošou kožou občanov, ale budú im chcieť ísť príkladom, tak ako to napríklad urobil aj pán Lipšic. A celkom na záver, nám opozícii je veľmi často vyčítané, že sme, že sme vulgárni, že sme hlasní, že sme agresívni, že nemáme dosť slušnosti. Tak ja by som na záver veľmi slušne, pri všetkej úcte, ktorá mi voči vám, pán Fico, ešte zostala, by som vás chcela veľmi úctivo a slušne poprosiť, aby ste odstúpili z funkcie vy aj pán Kaliňák. Nechajte, nech sa všetky kauzy vyšetria, tak ako to urobil pán Lipšic. Ďakujem. (Potlesk.)